钦定古今图书集成/方舆汇编/职方典/第1331卷 > 《振武亭记》郭子章
## 钦定古今图书集成/方舆汇编/职方典/第1331卷 > 《振武亭记》郭子章

夫两军相垒，人各怀斗心，士竞含生气，而止齐步伐
进退击刺之方，习之有素，则鼓行而前，撼阵摧锋，可
以决胜。然辙乱旗靡，救败未暇者，何也？败于所不便
与其所不习也。夫其不便且习者，岂独其卒之咎哉？
咎坐于将，卒者之教疏也。故曰：“以不教民战，是谓弃
之。”伏鸡搏狸，乳犬犯虎，夫何幸之有？国家兵制，二百
年来，盖三变云始。郡国制卫，所领以百夫长、千夫长
统于万夫长。其弊也，“纨绮弱将，旄倪充伍；一变为民
兵，廪于里甲，隶之有司。其弊也，比肩厮舆，骈足邮递。
暗于干楯，无补城埤；再变为召募，半四方亡命者；郊
野多垒，稍藉其劲悍。其弊也，恃力骄主，冯众脱巾。往
者辱抚臣于钱塘、挟总帅于西川，朋”猺贼于东山，其
无赖于国，何以异闾右民兵？而说者胥咎其将之无教。深哉乎，其言之也。国初，郡郊各设教场，以训戍卒。
比者召募成行，主将往往即其所简练之。惠州故有
场在南郊，亭堂芜塌，帷幄风雨。万历甲申秋，参戎洪
将军至，谋于郡守黄公曰：“古者四民杂处，则其言哤，
其事易。而矧在五兵”，兵之设也，春。振旅，秋狝治兵，
同居同游，同乐同和。故夜战足以不乖，昼战足以相
识。今教有场矣，而台垒不设，耳目不一，非以成威神
而肃斧钺也。黄公谋之郡丞郑公、别驾马公、司理孙
公，佥韪其议，上之巡道郑分、守道韩分，白报可。乃朋
心协赀，庀工鸠材，筑台，广五尺有奇，长几十二丈。中
为堂，颜曰“振武”，左右为两翼，前设垒以崇牙旗喧鼓。
《角台》后为后堂，经始于是年冬十月，已事于乙酉夏
六月，会子章以考绩入会城，道惠、阳二公出郊祖饯
谒余，一言纪之。余惟教者训练之谓也；振者奋扬之
谓也。今之教且振者，不过曰旌旗旛麾之节，金鼓笳
笛之声，缦纶笼毂之饰，率然招摇前郤左右之应，如
斯而巳。居无事，威目威耳，凛不可犯。倅有急，坐漏舟
中，伏烧屋下耳，安所得胜兵而用之？闻之《司马法》：“一
人学战，教成十人；十人学战，教成百人；百人学战，教
成千人；千人学战，教成万人；万人学战，教成三军。每
变皆习，乃授其兵。”今所谓一人者谁乎？鸷鸟将击，卑
飞敛翼；猛兽将搏，弭耳俯伏。微哉微哉！胜在不可知。
今将而知微者谁乎？盖其学也，乃所以为教，未有不
学而能教也者；其微也乃所以为振，未有不微而能
振也者。此大将事也。洪将军起家儒生，魁武闱，予尝
得其试策读之，说《诗》《书》，敦礼乐，盖庶几学而知微者。
顷者，程乡之讧，丑类悉歼，渠率未获。守道杨公以文
檄将军，将军轸辅车之急，授计左右，馘其首以献天
子。“潮、惠千里草野，再敉将军之教肃而武振，类如此。
召募即悍以恶，敢恃力，众以傲，将军，异日者临大敌，
剪钜寇，吾知惠阳一路皆便且习者，吾潮以永赖蕃
蔽哉！”是时黄公方建文昌祠以处州诸生，而复相将
军，饬振武亭以专治五兵，盖合文翁、龚少卿治蜀渤
海两施之惠阳，可不谓总“文武，兼刚柔”者哉！黄公名
时雨，姑苏人。郑公名天佐，闽人。马公名伋，孙公名鸣
教，俱楚人。洪将军名梦鲤，亦闽人。